ОБЩИНСКА ИЗБИРАТЕЛНА КОМИСИЯ

БЛАГОЕВГРАД

П Р О Т О К О Л **№ 19-МИ / 27.04.2022г.**

Следизборен период

На **27 април 2022 г. от 18:00** часа се проведе заседание на Общинската избирателна комисия Благоевград, при следния

Д н е в е н р е д:

1. Доклад на писмо на ЦИК от 19.04.2022г.

**2.**  **Проект за решение относно установяване на административно нарушение на разпоредбите на чл.264,ал.4 ИК**

**3. Разни**

**ПРИСЪСТВАТ:**

Мартин Бусаров ,Йордан Симонски, Вилислав Балев, Милена Велкова, Мустафа Сирачки, Стоян Терзийски , Александра Стоянова, Светослава Терзиянова-Михайлова; Елеонора Атанасова. Владимир Вачев, Биляна Петачка, *Илия Милев,* Елена Панчева

**ОТСЪСТВАЩИ** : няма

Заседанието бе открито в 18:00 ч. и председателствано от Мартин Бусаров – председател на комисията.

М.Бусаров:

Скъпи колеги, заседание на ОИК.

Виждам че имаме кворум, всички сме на линия.

Предлагам на гласуване дневния ни ред.

Който е «ЗА» така предложения дневен ред, моля да гласува.

Гласуват 13 члена на ОИК , 13 са «ЗА», «ПРОТИВ» няма.

**По І(първа) точка от дневния ред:**

Мартин Бусаров :

Колеги, докладвам за постъпило писмо от ЦИК. Моля да се запознаете с него. Какво е важно – тъй като както знаем, имаме 7 или 8 бяха, общински съветници, които в момента се намират в процес на обжалване на решения на КПКОНПИ, с които са им установени конфликти на интереси, то в едно от решенията пък на ЦИК, има проекти, модели на решения, които ОИК следва да произнася, при предсрочно прекратяване на пълномощията на кмета и общинските съветници. Хвърлете им по един поглед.

Основното е, че нашите решения, когато само обяваваме че са прекратени пълномощията на общински съветник, ex lege,т.е. по силата на закона, не подлежат на обжалване.

**По ІI(втора) точка от дневния ред:**

Мартин Бусаров докладва следното:

Докладвам за постъпила преписка в ОИК, изпратена ни от Районна Прокуратура Благоевград, с техен номер 240 от 2022г., която съдържа материали и постановление на отказ да се образува досъдебно производство срещу конкретно лице . Заведена е с наш номер 870-МИ от 12.04.2022г. Колегите дежурни направиха копия на част от материалите по преписката.

Както добре помним, на 27.06.2021г. произведохме частични избори за кмет на общината ни. Сега пред ОИК стои задачата,след като сме получили преписка от РП Благоевград, и тази преписка ни е пратена по компетентност, да си упражним правомощията по ИК и ЗАНН и ако преценим, разбира се, да установим нарушения на изборното законодателство.

Моля, да се запознаете с материалите по преписка №240/2022г. на РП Благоевград.

Елена Панчева :

Колеги, считам, че следва да си упражним правомощията по ИК и ЗАНН. От това което виждам в преписката, мисля че членовете на СИК са допуснали нарушения на правилата за работа с избирателния списък.

Илия Милев:

Колеги, от това което виждам аз, мисля, че имаме данни за конкретно лице, което е допуснато да гласува, без да има право, и данни за членовете или по-скоро за член на СИК, който е бил на избирателния списък по това време в изборния ден. Доколко това нарушение е виновно и не се дължи на грешка обаче?

Биляна Петачка:

Колега Милев, виж какво пише в чл.264 ал.4 ИК - съгласно чл.264,ал.4 от ИК, **ако избирателят не е вписан в избирателния списък** (списъка), **но има право да гласува**, след проверка в списъка на заличените лица всички негови данни се вписват в допълнителната страница на избирателния списък, след което избирателят се допуска до гласуване. Избирателят представя декларация по образец, че не е гласувал и няма да гласува на друго място. Декларацията се прилага към избирателния списък и е неразделна част от него.

Какво не ни е ясно в случая?

Нямал е право избирателя да се дописва и да гласува, обаче е дописан и е гласувал. Някой го е допуснал и следва да се установи кой и след това да се състави АУАН от Председателят ни. После Областния управител да си преценява за наказанието.

Светослава Терзиянова -Михайлова:

Действително има данни, че е гласувано в нарушение и че това гласуване е в резултат от работата на СИК. На този който е бил отговорен за избирателния списък. Така поне се вижда от преписката. Мисля че трябва да се състави АУАН.

\*Чуват се реплики от зала : АУАН от Председателя или от ОИК?

Мартин Бусаров :

Колеги, правилно отбелязвате , че има данни , и то безпротиворечиви, на първо място , че лицето Кирил Тапарков е отишъл да гласува, в СИК 010300075, но е нямал това право. Това е установено от Прокуратурата. Само да отбележа, че по тази преписка сме дали отговор доста изчерпателен относно как и кой гласува, какви са действията на СИК при всеки конкретен случай. На второ място, установено е, че на датата 27.06.2021г., преди прикючване на изборния ден, видно е от копие на секционния протокол, има дописвани избиратели под черта. Установени са кои или по-точно кой е бил на избирателния списък, кой лично е дописал избирателите, и е допуснал гласуването им. Нямам обяснение, защо не са направили колегите от СИК проверка, като са видели личната карта на избирателя Кирил Тапарков. Могли са да установят, че щом го няма в основния списък, следва да се провери в списъка на заличените лица, и след това ако и там го няма, да сверят данните от личната карта – имена, и най важното адреса – тогава щеше да стане ясно, че лицето е с лична карта , издадена в периода по-малък от 6месеца преди изборите, и че следва да установят дали лицето, което иска да гласува има уседналост, съгласно чл.396 ИК.

Трябвало е да се провери постоянния адрес от кога е, и да се съобрази, че не изпълва условията по постоянен адрес, а по настоящ ако беше – щеше да си е включен в списъка, след подаване на заявление в срок.

След като е установено кой от СИК е отговарял за избирателния списък и кой е дописал избирателя Тапарков, ясно е кой е допуснал нарушение на 264,ал.4 ИК. Следа да се установи административно нарушение,да съставя АУАН и да се връчи на нарушителя, после след тази процедура ще го пратим на Областния управител да си преценява дали ще издава наказателно постановление.

Вилислав Балев :

А глобата каква е и по кой член ?

Аз чета тук от 20 до 200лв. по 495 ИК.

М.Бусаров :

ОИК е компетентна съгласно чл496 да установи нарушението по 495 ИК, което нарушение е извън кръга на изрично упоменатите от чл.470 до 494 ИК. и в случая е нарушение на чл.264,ал.4 ИК.

ГЛобата е по-малка от дугите, поради това че има ал.2 на 495 – член на СИК е извършител.

Вилислав Балев:

Аз съм против да установяване нарушение. Колеги, не мисля, че трябва да се наказва сега член на СИК , след една година близо, че нещо е сбъркал . Не мисля че трябва да им се взимат пари на хората, така няма да има кой да работи в СИК, на следващи избори.

Обръщам внимание, че само в местни избори е такава каша, а при нас през 2021 бяха едни избори април 2021 , после Юни 2021, после Юли 2021, после ноември 2021. Нормално да се объркат хората какви са правилата за едни избори и за парламентарните.

М.Бусаров:

Ако няма друго, предлагам следния проект за решение:

РЕШЕНИЕ
№ 37-МИ
Благоевград, 27.04.2022

ОТНОСНО: нарушение на разпоредбите на чл.264,ал.4 ИК

В Общинската избирателна комисия Благоевград постъпи преписка на Районна прокуратура Благоевград, с техен N: 240 /2022г.

Преписката е заведена с вх. N:870-МИ/ 12.04.2022г. във входящия регистър на ОИК.

В преписката се съдържат данни относно деяние, извършено от лицето К. И.Т, ЕГН: \*\*\*\*\*\*\*\* – жител на град Благоевград, изразяващо се в гласуване в нарушение на правилата  на Изборния кодекс, в частичния местен избор за кмет на община Благоевград, произведен на 27 юни 2021г.

След преценка на установените по преписката факти, Районна прокуратура Благоевград е счела, че досъдебно наказателно производство не следва да се образува. По отношение на К.И.Т., ЕГН:\*\*\*\*\*\*\*\*\*\*, и извършеното от него деяние, е установено , че същото не изпълва от субективна страна състава на престъплението по чл.168 НК.

Копие от постановление за отказ за образуване на досъдебно производство е изпратено с преписката в ОИК  Благоевград, за преценка по компетентност , дали следва да се реализира административно- наказателна отговорност на членове от състава на СИК 010300075, находяща се в гр.Благоевград, в която е допуснат да упражни вот, без да има право на това, лицето К.И.Т, ЕГН:\*\*\*\*\*\*\*\*\*\*.

В изпълнение на своите правомощия по установяване на извършени административни нарушения по повод разпоредбите на ИК и във връзка с ЗАНН, Общинската избирателна комисия Благоевград разгледа прокурорска преписка с N:240/2022г.

Общинската избирателна комисия Благоевград установи, че лицето К.И.Т. , със ЕГН:\*\*\*\*\*\*\*\*\*, жител на град Благоевград,  на дата 27.06.2022г. е допуснат да гласува , в изборна секция № 010300075 –в град Благоевград, находяща се в Девето ОУ гр.Благоевград, без да има право на това.

Общинската избирателна комисия Благоевград установи, че в изборния ден – 27.06.2021г., като членовете на СИК 010300075, назначени с решения на ОИК, са произвели изборите в следния състав :

Председател : Илияна Андонова Стоянова

Зам.председател : Силвия Савова Митева

Секретар : Ивана Страхилова Гяурска

Членове : Диана Иванова Чандрева, Илиана Владимирова Танева,  Елена Атанасова Трифонова , Илиана Кирилова Лалева, Весела Росенова Гълъбова, Стенли Бойков Джалев.

Членът на СИК №010300075, който е дописал лицето К.И.Т., ЕГН:\*\*\*\*\*\*, в допълнителната страница на избирателния списък, и съответно е допуснал избирател до гласуване, но без да има право, е Стенли Бойков Джалев, ЕГН 9412170025, жител на гр.Благоевград, ул.“Христо Татарчев“13.

По този начин членът на СИК №010300075 Стенли Бойков Джалев е нарушил разпоредбата на чл.264,ал.4 от ИК.

До този извод ОИК Благоевград стигна след преглед на прокурорската преписка и на материалите в нея. Стенли Бойков Джалев дава своите обяснения, разпознава почерка си , и признава лично да е вписал данните на избирателя К.И.Т. в допълнителната страница на избирателния списък. Признава, че е допуснал избирателя К.И.Т. да гласува и съответно попълни и декларация по образец от изборните книжа, с която да декларира, че не е гласувал и няма да гласува на друго място.

Снети са обяснения от всички членове на СИК №010300075 , досежно това дали някой от тях не е допуснал до гласуване лицето К.И.Т., дали е давал указания на друг член от комисията ,по повод на дописване в допълнителната страница в основания избирателен списък , на допуснатите до гласуване избиратели.

Не се установи, друг член от състава на СИК №010300075, да е допуснал до гласуване лицето К.И.Т.

За прецизност следва да се упомене, че съгласно чл.264,ал.4 от ИК, **ако избирателят не е вписан в избирателния списък** (списъка), **но има право да гласува**, след проверка в списъка на заличените лица всички негови данни се вписват в допълнителната страница на избирателния списък, след което избирателят се допуска до гласуване. Избирателят представя декларация по образец, че не е гласувал и няма да гласува на друго място. Декларацията се прилага към избирателния списък и е неразделна част от него.

Тези действия се извършват от член на СИК или от Председателят на секцията.

В подкрепа на установеното нарушение се явява обстоятелството, че Стенли Бойков Джалев е назначен като член на секцията , с Решение 29-ЧМИ /16.06.2021г. на ОИК Благоевград. Същият притежава удостоверение за назначен за член на СИК 010300075. От момента на назначението  си като член на СИК Стенли Бойков Джалев има качеството на длъжностно лице по смисъла на чл.93,ал. 2 ИК във връзка с НК, а също така следва да спазва разпоредбите на чл.100 ИК. Несъмнено Стенли Бойков Джалев е извършил нарушението на чл.264,ал.4 , в качеството му на член на СИК 010300075, по време на частичния местен избор за кмет на община Благоевград, произведен на 27.06.2021г.

Съгласно чл.495,ал.2 от ИК, член на районна, общинска или **секционна избирателна комисия**, който наруши разпоредба на кодекса, извън случаите по чл. 470 - 494, се наказва с глоба от 20 до 200 лв.

Горното налага извода,че следва да се състави АУАН на лицето Стенли Бойков Джалев, съгласно чл.496 ИК, който след връчването му да се изпрати на Областен управител на област Благоевград, за съставяне на наказателно постановление.

Предвид изложеното и на основание чл. 87,ал.1,т.1 вр.с т.34 ИК  във връзка с чл.496 ИК и във връзка с  чл. 495 от ИК и във вр. с член 264, ал. 4, от ИК ,при спазване на законоустановения кворум,  Общинската избирателна комисия Благоевград

**Р Е Ш И:**

1. **УСТАНОВЯВА** нарушение на разпоредбите на чл.264,ал.4 от ИК, извършено от Стенли Бойков Джалев,с ЕГН: 9412170025 адрес:  гр.Благоевград, ул.“Христо Татарчев “13, община Благоевград.
2. **ОПРАВОМОЩАВА** Председателят на ОИК 0103 Благоевград да състави АУАН на Стенли Бойков Джалев, който след връчването му да бъде изпратен на Областен управител на област Благоевград за издаване на наказателно постановление.

Моля гласуваме.

ЗА гласуват 11 члена на ОИК:

Мартин Бусаров ,Йордан Симонски, Милена Велкова, Мустафа Сирачки, Стоян Терзийски , Александра Стоянова, Светослава Терзиянова-Михайлова; Елеонора Атанасова, Биляна Петачка, *Илия Милев,* Елена Панчева

ПРОТИВ гласуват 2 члена на ОИК:

Вилислав Балев и Владимир Вачев

Решението беше взето 18.30 часа

ТОЧКА РАЗНИ:

М.Бусаров :

Колеги моля графика за дежурства да попълним.

\*бяха обсъдени организационни въпроси.

Колеги, благодаря за присъствието на всеки.

Закривам днешното ни заседание. Следващо заседание на 29.04.2022

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Председател: /п/ Секретар: /п/

 Mартин Бусаров Мустафа Сирачки